กิวคาคุเป็นร้านเนื้อย่างญี่ปุ่นจากญี่ปุ่น ซึ่งผมก็เคยกล่าวไว้แล้วตอนไปเที่ยวญี่ปุ่น แต่คราวนี้จะมาดูว่าที่ไทยเป็นอย่างไรกับที่สาขา Central Westgate
น้ำจิ้มที่นี่มี 2 แบบ แบบแรกจะออกใส เค็ม หวานนิดๆ อีกแบบหนึ่งจะข้นกว่า หวาน เปรี้ยวนิดๆ
เริ่มจากอาหารเรียกน้ำย่อยก่อน 
เกี๊ยวซ่า เป็นแบบทอดกรอบ ทอดกรอบจนเริ่มแข็ง ไส้มีกลิ่นกระเทียมแรงแบบญี่ปุ่น ส่วนน้ำจิ้มรสเปรี้ยวหวาน มีกลิ่นงาพอสมควร
สลัดสปาเกตตี้กุ้งหยิบมาจากสลัดบาร์ จะกินเย็นก็ได้ หรือให้ไปอุ่นร้อนก็ได้ เส้นออกแข็งนิดๆ รสเผ็ดพอสมควร กุ้งน้อย
กะหล่ำปลีกิวคาคุ กลิ่นของน้ำมันงาชัดเจน รสเค็มนิดๆ แต่ผักไม่หวานเท่ากับที่ญี่ปุ่น
ปูอัด รสชาติธรรมดามาก แถมเย็นด้วย
ข้าวกระเทียม รสชาติเหมือนข้าวผัดไข่ธรรมดา ไม่ออกเป็นแบบญี่ปุ่น ค่อนข้างมัน เค็ม มีกลิ่นพริกไทยชัดเจน แต่ไม่ค่อยมีกลิ่นกระเทียม
ต่อมาเป็นหมวดของปิ้งย่าง เริ่มจากกลุ่มเนื้อสัตว์บกก่อน
เนื้อเซอร์ลอยด์มาชิ้นใหญ่ เนื้อแข็งไปนิด
เนื้อติดมันไซส์ใหญ่พิเศษ เนื้อชิ้นยาวมาก ต้องหั่น นุ่มๆ มันเหนียวนิดๆ
เนื้อซี่โครงหมักซอสทาเระ เนื้อนุ่ม ติดเหนียวนิดๆ 
วากิวโรส เนื้อสันคอ นุ่ม หวานนิดๆ แต่มีกลิ่นสาบนิดๆเหมือนกัน
เนื้อมิซูจิ เนื้อนุ่ม สากนิดๆ กินกับซอสปอนสึ แต่สำหรับผม ซอสปอนสึที่นี่กลิ่นเหม็นแปลกๆ รสเปรี้ยว
สันคอหมูคุโรบูตะ เนื้อนุ่ม มันแข็งนิดๆ
เนื้อไก่หมักซอสโหระพาและชีสฟองดูว์ ต้องเอาเนยไปอุ่นให้ละลาย จุ้มกับไก่ที่สุกแล้ว รสชาติจะออกเค็มนิดๆ นุ่ม กลิ่นของโหระพาชัดเจน
ฟิเลมิยองไก่ เป็นสันในไก่หมักด้วยปาปริก้า ออกเผ็ดนิดๆ
ไส้กรอกไซส์ใหญ่พิเศษ เนื้อแน่น่ เด้ง กลิ่นเครื่องเทศชัด ไม่เค็ม
ไส้กรอกหมูญี่ปุ่น มีสามแบบ แบบสีขาวจะมัน หนังเหนียว เนื้อเนียน มีกลิ่นเครื่องเทศ ชิ้นที่ออกน้ำตาลจะมัน เนื้อสาก กลิ่นเครื่องเทศแรง ค่อนข้างเค็ม สุดท้ายแบบออกส้มจะมีเนื้อเนียน กลิ่นไม่รุนแรง เนื้อสากนิดๆ หนังเหนียว หอมรมควัน
ส่วนอาหารทะเลมีหอยเชลล์อบเนย หอนตัวเล็ก ย่างในถ้วยที่มีเนย จิ้มกับโชยุ 
กุ้งอบกระเทียมและเนย มีกลิ่นกระเทียมชัดเจน กุ้งกรอบ
แซลมอนรมควัน เนื้อนุ่ม มีกลิ่นจากการรมควัน
ทูน่า เหม็นคาว เนื้อดูเละๆ